Nonii, jälle sammuke edasi. Jaanikut ma küll täna ei süüta, aga kavatsen siiski grillvorstikesi natuke küpsetada, salatit juurde teha ning keset  elutuba laiutaval vanal kaheinimesediivanil (ostsime ja installisime magamistuppa uue voodi ja ootame nüüd, millal korteriomanik oma vana kušeti ära viiks) pikniku korraldada meile viiele (mina, mees, kaks last ja kass). Jalgpalli kõrvale. Ah, tegelt ongi väljas liiga külm ja märg, ega kisugi eriti midagi traditsiooniliselt jaanipäevast tegema. Aga siiski parem tunne on, kui higist nõretades kolm korda päevas duši all käia 32kraadise kuuma tõttu. Tegelikult kavatsesin täna päeval lapsega esimese jalutuskäigu  teha, aga kuna alatasa sadas, siis lükkub see mõne kuivema päeva peale. Eile vannitasime pliksi, ja erinevalt poiskesest, kes kisas iga kord vannitamise ajal, nii et naabrid ilmselt arvasid, et me teda ka vannitamise järel korralikult kuivaks väänasime, pidas pliks ennast väga rahumeelselt üleval, oli muheda näoga ja näis protseduuri igati nautivat :).